open-index/open-wikipedia-markdown huggingface dataset:
Rodeløkkens kolonihager

**Rodeløkkens kolonihager** er et kolonihageanlegg på Rodeløkka i Oslo. Det ble grunnlagt i 1907 og er Norges eldste kolonihage. Rodeløkkens kolonihager ble opprettet som *Christiania Smaahaver* og var i utgangspunktet beregnet på arbeiderklassen, selv om det meldte seg folk i alle yrker. 

Hagen ble anlagt med hjelp fra senere bygartner Marius Røhne. 


File:Rodeløkkens Smaahaver - no-nb digifoto 20160308 00053 NB NS NM 08888.jpg|«Rodeløkkens Smaahaver» fotografert i 1920.
File:Rodeløkkens smaahaver - no-nb digifoto 20160330 00196 NB NS NM 08977.jpg|«Rodeløkkens Smaahaver» ca. 1920 
File:Rodeløkkens Smaahaver - no-nb digifoto 20160308 00054 NB NS NM 08889.jpg|«Rodeløkkens Smaahaver» ca. 1920 
File:Rodeløkkens smaahaver - no-nb digifoto 20160330 00195 NB NS NM 08976.jpg|«Rodeløkkens Smaahaver» ca. 1920 


## Referanser


## Litteratur
* Tuva Gry Øyan: *Bureisere midt i byen : Rodeløkkens kolonihager 1907-2007* (2007)

## Eksterne lenker
* 
* Rodeløkkens kolonihager
Sjøforsvarets forsyningskommando

**Sjøforsvarets Forsyningskommando** (**SFK**) er en fagmyndighet for Sjøforsvarets materiell og har ansvaret for nyanskaffelser, vedlikehold og forsyning av alt nødvendig materiell til Sjøforsvarets operative enheter. 

## Historie
SFK ble etablert ved Haakonsvern orlogsstasjon 1. januar 1963. I 2002 ble SFK slått sammen med forsyningskommandoene fra de øvrige forsvarsgrenene, Forsvarets tele- og datatjeneste, materielldelen av Forsvarets overkommando/Sanitetsstaben, samt flere andre forsyningselementer. Denne sammenslåingen dannet grunnlaget for opprettelsen av Forsvarets logistikkorganisasjon (FLO).

1. juni 2025 ble avdelingen gjenopprettet og består av tidligere avdelinger fra FLO og Maritime kapasiteter i Forsvarsmateriell.

## Flåteplanen av 1960
SFK gjennomførte Flåteplanen av 1960. Planen la til grunn et nybyggingsprogram på 56 fartøyer innenfor en økonomisk ramme på 840 mill kr:
* 5 fregatter  ca 275 mill kr
* 5 patruljefartøy/korvetter  ca 115 mill kr
* 15 undervannsbåter  ca 260 mill kr 
* 8 motortorpedobåter og 23 motorkanonbåter  ca 190 mill kr
## Sjefer
* 1963-1974 Thorleif Pettersen.
* -2002 Jan Jæger.

## Referanser


## Litteratur
* Pettersen, Th. 1990. Flåteplanen av 1960. Bergen, Sjøforsvarets forsyningskommando.Tilgjengelig elektronisk for norske IP-adresser
* Pettersen, Th. 1994. Historisk utvikling frem mot Haakonsvern i Anon. 1994. Haakonsverns historie. Bergen, Vestlandske Sjøforsvarsdistrikt, Projekt EROS; 4-11.
Lønningstrand

**Lønningstrand** er en plass i Bergen kommune, i nærheten av Bergen lufthavn, Flesland. Det fins leirskole der.

## Referanser
Ronnie Dix

**Ronald William Dix**, vanligvis kalt **Ronnie Dix**, (født 5. september 1912 i Bristol, Sørvest-England, England, død 2. april 1998 i Bristol, England) er en tidligere engelsk landslagsspiller i fotball som spilte for seks engelske klubber i årene 1928 til 1949. 

Dix spilte 1 landskamp for .

## Biografi
Ronnie Dix debuterte for Bristol Rovers i en ligakamp mot Charlton Athletic. Dette skjedde den 25. februar 1928 da han bare var 15 år og 173 dager gammel. Uka etter scoret han sitt første ligamål, og da han ble 17 år skrev han under på en profesjonell kontrakt med Bristol Rovers. I mai 1932 gikk han til Blackburn Rovers før han året etter signerte for Aston Villa. Han ble i klubben fra Birmingham i fire sesonger, deretter ble Derby County hans neste stoppested.

Mens Dix spilte for Derby fikk han også sin engelske landslagsdebut, og det skjedde 9. november 1938 i en landskamp mot . England vant kampen 4-0 og Dix scoret ett av Englands mål. Sommeren 1939 gikk han til Tottenham Hotspur for £5 000, men etter bare tre kamper for Tottenham brøt andre verdenskrig ut og all ligaspill i England ble stoppet. Han fortsatte sin fotballkarriere etter krigen, og i november 1947 skrev han under for Reading. Etter to sesonger i Reading la han opp sommeren 1949. 

## Karriere som fotballspiller
### Landslagskarriere for England

### Klubblag

### Meritter
* Yngste som har spilt ligakamp for Bristol Rovers (15 år og 173 dager).

## Kilder
* Mortimer, Gerald (2004): *The Who´s Who of DERBY COUNTY*.  Breedon Books Publishing, Derby. ISBN 1-85983-409-4 
* Rollin, Jack (1998): *ROTHMANS BOOK OF FOOTBALL RECORDS*.  Headline Book Publishing, London. ISBN 0-7472-1954-0
* Rollin, Glenda & Rollin, Jack (2006): *SKYSPORTS FOOTBALL YEARBOOK 2006-07*.  Headline Book Publishing, London. ISBN 0-7553-1526-X

## Eksterne lenker
*
Pi-ismen

**Pi-ismen** hevdes å være en religion som bekjenner seg til tallet pi (π). Pi-ismen vedkjenner at absolutt alt kan uttrykkes med tall.

*Pi-ismens Vennesirkel* søkte i 2004 om å bli registrert som trossamfunn. Fylkesmannen i Telemark innvilget denne søknaden den 2. august 2004. Etter medieomtale sammenholdt imidlertid Fylkesmannen sin godkjenning med vilkårene i lov om trudomssamfunn og ymist anna med pi-ismens lære og virksomhet, og omgjorde sin beslutning 17. august 2006: 

De har mottatt statstilskudd for 37 medlemmer, men i august 2006 besluttet fylkesmannen i Telemark å trekke tilbake støtten, samt kreve tilbakebetalt tilskudd for 2006, med 11&nbsp;174 kroner. Trossamfunnet anket vedtaket måneden etter.  Et av medlemmene sto frem på NRK 10. august 2006 og innrømte at det hele var en spøk.

## Referanser


## Eksterne lenker
* Ny religion tilber 3,14 – nrk.no
* Pi-ismens Vennesirkel @ archive.org
Mulle

**Mulle** (*Mullus surmuletus*) er en fiskeart.

Den har en spoleformet kropp med store, løstsittende skjell. På haka sitter to skjeggtråder som brukes som smaksorgan når mullen leter etter føde på bunnen. Skjeggtrådene er lengre enn brystfinnene. Om dagen er mullen rød med langsgående gule striper og en svart stripe fra øyet til halefinnen, men om natta er den marmorert med røde og hvite flekker. Den blir opptil 40&nbsp;centimeter lang og 1&nbsp;kilo tung.

Mullen er en typisk bunnfisk som lever på sand- og leirbunn. Den finnes fra fjæra ned til 100&nbsp;m dyp, men er vanligst på 30–60&nbsp;m. Føden består av forskjellige bunndyr. I Middelhavet svømmer arten i store stimer, men lenger nord er stimene små, eller den opptrer enkeltvis. 

Utbredelsen omfatter Middelhavet, Svartehavet og Atlanterhavet fra Senegal, Kanariøyene og Madeira til den sørlige Nordsjøen. Om sommeren hender det at den blir funnet langs norskekysten fra svenskegrensen til Bergen. 

Mulle er en ettertraktet og velsmakende matfisk. Det drives et intensivt fiske i Middelhavet, utenfor Portugal og i sørlige Biscaya. Lenger nord er den for sjelden til å ha betydning.

## Litteratur
* 
* 

## Eksterne lenker
* 

* 
*
Rødmulle

**Rødmulle** (*Mullus barbatus*) er en fiskeart.

Den ligner på slektningen mulle, men panna er svært bratt og det er ingen striper på finnene. Skjeggtrådene er kortere enn brystfinnene. Rødmulle blir opptil 33&nbsp;cm lang og 680&nbsp;g tung. Den er en typisk bunnfisk som lever på sand- og leirbunn. Den finnes fra 10–338&nbsp;m dyp, men er vanligst på 100–300&nbsp;m.  

Nominatunderarten *M. b. barbatus* er utbredt i Middelhavet og i Atlanterhavet fra Senegal, Kanariøyene, Madeira og Azorene til De britiske øyer. Den er en sjelden gjest i sørlige del av Nordsjøen og er tatt både i norske og danske farvann. Underarten *M. b. ponticus* lever i Svartehavet og Azovhavet. 

Rødmulle er en ettertraktet og velsmakende matfisk. 

## Referanser


## Eksterne lenker
* 

* 
* 
*
Pennsylvania Classic

**84 Lumber Classic** er en golfturnering på PGA-touren som spilles på Nemacolin Woodlands Resort i den amerikanske delstaten Pennsylvania. Tittelsponsor er byggevarekjeden 84 Lumber, og banen eies av selskapets eier, Joseph Hardy. Turneringen ble grunnlagt i 2000 under navnet SEI Pennsylvania Classic, og arrangeres for siste gang i 2006.

## Vinnere

## Eksterne lenker
* 
* Profil på PGATOUR.com
Austrian Golf Open

**Austrian Golf Open** er en golfturnering på Europatouren. Den har som følge av flittige sponsorbytter hatt en rekke navn siden opprettelsen. Turneringen ble spilt første gang i 1990 og var del av Europatouren i syv år før den ble flyttet ned til Challenge-touren i perioden 1997 til 2005, fulgt av en skarp nedskjæring i premiepenger. I 2006-sesongen var turneringen tilbake på Europatouren.

## Vinnere (Europatouren)

## Eksterne lenker
* 
* Profil på EuropeanTour.com
Alex Čejka

**Alexander Čejka** (født 2. desember 1970) er en tysk golfspiller. Han forlot Tsjekkia som flyktning da han var ni år gammel, og slo seg etter hvert ned i München. Da golfkarrieren skjøt fart flyttet han til Arizona i USA, men har et sekundært hus i Praha.

Čejka ble profesjonell golfspiller i 1989 og spilte på Europatouren fra 1992 til 2002. Hans største seier i Europa var Volvo Masters på Valderrama i 1995. Det året endte han som nummer&nbsp;6 på Europatourens Order of Merit. Siden 2003 har Čejka hovedsakelig spilt på den amerikanske PGA-touren, men er fortsatt medlem av den europeiske touren. Han har vært blant de 50 beste på verdensrankingen i golf.

## Meritter
### Seire på Europatouren
* 2002: Trophée Lancôme
* 1995: Turespana Masters Open de Andalucia; Hohe Brucke Open; Volvo Masters

## Referanser


## Eksterne lenker
*
Dagpåfugløye

**Dagpåfugløye** (*Aglais io*) er en dagsommerfugl som man med en gang kjenner igjen på at alle fire vingene har en stor øyeflekk.

## Utseende
Dagpåfugløye er en ganske stor sommerfugl med vingespenn på 50-60&nbsp;mm. Antennene er gråbrune med hvit spiss. Vingenes overside har en brunrød grunnfarge, litt mørkere ved roten. I spissen av forvingen og nær framhjørnet av bakvingen sitter det en stor, svartkantet øyeflekk. Den på forvingen er farget i rødt, gult, blått og svart mens den på bakvingen har blå kjerne. Forvingens framkant er svart/hvitspraglet i den innerste halvdelen, og har to korte, svarte tverrbånd, det ytterste, som grenser mot øyeflekken, er mye bredere enn det innerste. Vingenes underside er spraglete mørkebrun. Kroppen er tett kledt med nokså lange, oppstående hår. Larven er svart med små, rødaktige flekker, over hele kroppen med lange, svarte pigger.  

Paon-du-jour MHNT CUT 2013 3 14 Cahors Dos.jpg|Dagpåfugløye
Paon-du-jour MHNT CUT 2013 3 14 Cahors Ventre.jpg| △ Dagpåfugløye
Aglais io - Caterpillar of European Peacock.jpg|Larver på nesle


## Levevis
Dagpåfugløye overvintrer som voksen sommerfugl, og er derfor en av de første sommerfuglene ute om våren. Man kan finne de overvintrende sommerfuglene i vedstabler, uthus eller lignende, men på grunn av den mørkebrune vingeundersiden er de godt kamuflert og ikke lette å se. Sommerfuglene legger egg i klynger på spirende nesler, der larvene utvikler seg. De holder sammen gjennom mesteparten av larvetiden, men helt utvokste larver finner man gjerne enkeltvis. Dagpåfugløyens larver er sterkt utsatt for ulike slags parasitoider, og mange av larvene drepes av disse. Dagpåfugløye er etter alt å dømme en nokså nyinnvandret art i Norge, den ble første gang funnet her i landet i 1899.

## Utbredelse
Den er ganske vanlig i Sørøst-Norge nord til Lillehammer, men synes å spre seg vest- og nordover. Det er registrerte observasjoner i alle landsdeler (2024).

## Referanser


## Litteratur
* Eliasson, C.U., Ryrholm, N., Holmer, M. Jilg, K. & Gärdenfors, U. 2005. Nationalnyckeln till Sveriges flora och fauna. *Fjärilar: Dagfjärilar. Hesperiidae – Nymphalidae.* ArtDatabanken, SLU, Uppsala. ISBN 91-88506-51-7
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Referanse over norske sommerfugler
* Norges sommerfugler – Dagpåfugløye
* Et detaljrikt nærbilde
MIX

**MIX** er et norsk kjedekonsept innen servicehandel som eies og markedsføres av NorgesGruppen. MIX-kjeden ble etablert i 1991 som et innkjøpssamarbeid for frittstående enheter innen servicehandelen. Kjeden består av ca. 420 profilerte og 200 uprofilerte utsalgssteder (2010).

I markedet konkurrerer kjeden blant annet med Narvesen (Reitan), 7-Eleven (Reitan) og Deli de Luca (som også eies av Norgesgruppen).

## Eksterne lenker
*MIX
Klesklype

**Klesklype** er en liten klype formet som en grov pinsett eller liten tang. Den brukes for å henge fast klesvask på en klessnor. 

Klesklyper ble oppfunnet på 1800-tallet. De var da dreiet eller utsaget av et stykke tre, og så ut som en klokke med en knapp. Moderne klesklyper er vanligvis laget av plast eller tre, og består av to trestykker holdt sammen som en klype ved hjelp av en liten springfjær av ståltråd formet som en spole med en krok i hver ende. Slike treklyper ble tatt i bruk på 1920-tallet.



Fil:Clothpin.jpg|Klesklype av tre i ett stykke

File:Clothespin.jpg|Klesklype av tre med metallfjær

Fil:Clothespins.jpg|Moderne klesklyper av fargerik plast. Klypehalvdelene blir holdt sammen med en metallfjær.


## Eksterne lenker
* 
*
Henry Clinton

**Henry Clinton** (født 16. april 1730, død 23. desember 1795) var en britisk general under den amerikanske uavhengighetskrigen. Han ble født i Newfoundland hvor hans far, George Clinton, tjenestegjorde som guvernør. Han vokste opp i New York City der hans far var kongelig guvernør fra 1741 til 1751. Da han ble gammel nok, tilbrakte han en tid i militsen i New York.

## Referanser
EMK (andre betydninger)

**EMK** kan sikte til:

* Den europeiske menneskerettskonvensjon
* Ein mangfaldig kar, plateselskap
* Emmonak Airport, IATA-kode EMK

Personer
* Edward Kennedy, Edward Moore «Ted» Kennedy
Reflekterende basseng

Et **reflekterende basseng** er en konstruksjon som ofte benyttes i minnesmerker. Det består stort sett av et grunt basseng med vann, vanligvis urørt. Det bygges for å gi høytidelighet og, som navnet tilsier, refleksjon. Viktige refleksjonsbassenger inkluderer:
* The King Center i Atlanta, Georgia til minne om dr. Martin Luther King jr.
* Oklahoma City National Memorial, åsted for Oklahoma City-bombingen
* Mellom Lincolnmonumentet og Washingtonmonumentet i Washington, D.C.
* Ved University of Notre Dame, under mosaikken «Christ the Teacher» ved Hesburgh-biblioteket.

## Galleri
 
File:TajMahalbyAmalMongia.jpg|Reflekterende basseng ved Taj Mahal i Agra, India
Image:Spain Andalusia Granada BW 2015-10-25 17-22-07.jpg|Reflekterende basseng i Patio de los Arrayanes, Alhambra i Granada, Spania 
Image:Temple_at_Epcot_China_in_reflecting_pool.JPG|Reflekterende basseng ved den kinesiske paviljongen i Epcot, Disneyworld i Florida 
File:Kinkakuji Golden Pavilion.jpg|Reflekterende basseng ved buddhisttempelet Kinkaku-ji i Kyoto, Japan


 
Image:Chehel Sotoun 2.JPG|Reflekterende basseng i en persisk hage, Chehel Sotoun i Iran
Image:ReflectionPool UWA gobeirne.jpg|Reflekterende basseng ved University of Western Australia
Image:ChristchurchArtsCentrePond gobeirne.jpg|Reflekterende basseng utenfor Christchurch Arts Centre, i Christchurch, New Zealand
File:Palacio do Planalto from Pixabay.jpg|Reflekterende basseng ved Palácio do Planalto, i Brasils modernistiske hovedstad Brasília 


 
Image:Reflecting pool.jpg|Reflekterende basseng mellom Lincolnmonumentet og Washingtonmonumentet i Washington, D.C.. 
Image:USA_09562_Boston_Luca_Galuzzi_2007.jpg|Reflekterende basseng ved Christian Science Church i Boston, Massachusetts
Image:Hermann Park Texas.jpg|Reflekterende basseng i Hermann Park i Houston, Texas
Image:12.6.11BerryBerensonPanelN-76ByLuigiNovi5.jpg|The North Reflecting Pool ved National September 11 Memorial and Museum i skumringen, Verdens handelssenter i New York
Sand (Ullensaker)

**Sand** er et tettsted i Ullensaker kommune i Akershus. Tettstedet har  innbyggere per 1. januar , og ligger midt imellom Gardermoen og Jessheim. Stedet var en periode regnet som en del av tettstedet Jessheim. Raknehaugen, Ljøgodttjernet, Olaløkka og Kjosbakken er plasser i Sand.

Sand er tilholdssted for Ullensaker golfklubb (UGK). Sand har også et eget fotballag som heter Sand IL. A-laget holder for tiden til i norsk 7. divisjon og spiller sine hjemmekamper på Olaløkka stadion. Idrettslaget tilbyr aktiviteter for alle aldersklasser, deriblant ski, basketball, bordtennis, terrengsykling, skateboard, aerobic og dans.

## Referanser
Leistein

**Leistein** er ei øy i Færder kommune i Vestfold fylke. Øya ligger nordøst for Tjøme, ytterst mot Oslofjorden, og markerer innseilingen mot Vrengensundet fra Ytre Oslofjord. Sørligst på Leistein ligger Leistein lykt, og på toppen av øya ligger *Leistein varde*, et markant kulturminne av ukjent alder.

Et mindre markant kulturminne, som i dag nesten er helt borte, har arkeologer identifisert på grunnlag av stein som ligger omkring varde. På samme sted må det ha ligget en gravrøys og de fleste steinene er brukt til å bygge varden. Brente sten forteller at liket trolig ble brent.

Øya er hekkeplass for sjøfugl og ligger innenfor Færder nasjonalpark.

## Referanser
Diffusion tensor imaging

**Diffusion tensor imaging** (**DTI**) er en teknikk utviklet i midten og siste halvdel av 1990-tallet, basert på magnetresonanstomografi (MR). Begrepet, som er engelsk, har foreløpig ikke fått noe hevdvunnet norsk navn. Teknikken muliggjør visualisering av lokalisasjon, orientering og anisotropi i hjernens hvite substans. Aksonenes arkitektur i parallelle bunter og deres myelin-skjeder fasiliterer diffusjon av vannmolekylene fortrinnsvis langsmed aksonenes hovedretning.

Denne preferansen for orientert diffusjon benevnes som *[[anisotropisk diffusjon]]*. Denne form for bildediagnostikk er en forlengelse av diffusjons-MR. Hvis man anvender diffusjonsgradienter (m.a.o. magnetfelt-variasjoner) i minst 6 retninger, er det mulig å kalkulere for hver enkelt voksel en såkalt tensor (m.a.o. en tredimensjonal matrise) som beskriver den tredimensjonale formen for diffusjon. Aksonenes fiberretning indikeres ved tensorenes hovedsakelige egenvektor. Denne vektoren kan fargekodes, som gir et kart over fibrenes posisjon og retning (rødt for høyre-til-venstre, blått for superiørt-inferiørt, grønt for anteriørt-posteriørt). Fargenes lyshet vektes av den fraksjonelle anisotropi, som angir graden av anisotropi i hvert enkelt voksel. *Mean Diffusivity* (MD) eller *trace* er et gradert mål på total diffusjon innenfor en enkelt voksel. Disse målene brukes klinisk for å lokalisere lesjoner i hjernens hvite substans som ikke kan illustreres på andre former for MR-undersøkelser.

Diffusion tensor imaging data kan brukes for å utføre traktografi i hvit substans. *Fiber tracking*-algoritmer kan brukes for å illustrere en nervebane i sin helhet (f.eks. pyramidebanen), som formidler motorsignaler fra motorisk cortex til ryggmargen og det perifere nervesystemet.

I klinisk sammenheng brukes DTI for å påvise lokalisasjon i hjernens hvite substans, for å lokalisere svulster i relasjon til fiberbanene i hvit substans (infiltrasjon, defleksjon)), for å lokalisere fiberbanene i den hvite substansen i forbindelse med planlegging av nevrokirurgiske inngrep og for å vurdere modningsprosessen av den hvite substansen hos barn.

## Eksterne lenker
* White Matter Atlas – atlas den hvite substansen
* Pediatric DTI database – database for DTI hos barn
* Thesis on DTI – avhandling om DTI
* Information, with image gallery - informasjon, med bildegalleri
* nordicICE Diffusion Module – norskutviklet programvare for DTI og fMRI
Errington Keen

**Errington Ridley Liddell Keen** (født 4. september 1910 i Walker-on-Tyne, Tyne and Wear, England, død juli 1984 i Fulham, Stor-London, England) er en tidligere engelsk landslagsspiller i fotball som spilte for fem engelske klubber i årene 1927 til 1946.

Keen spilte fire landskamper for .

## Biografi
Errington Keen startet sin profesjonelle fotballkarriere i Newcastle United i september 1927, men det skulle gå tre år før han debuterte for Newcastle United. I desember 1930 gikk han til Derby County, og i 1932 fikk han sin første av fire landskamper for England. Dette skjedde 7. desember mot Østerrike i en kamp som England vant 4-3.

Keen ble i klubben fra Derbyshire fram til 1938 da han gikk til Chelmsford City. Året etter ble han spillende manager i Hereford United, og han var også i Leeds United før han la opp som spiller.

## Karriere som fotballspiller

### Landslagskarriere for England

### Klubblag

## Kilder
* Mortimer, Gerald (2004): *The Who´s Who of DERBY COUNTY*. Breedon Books Publishing, Derby. ISBN 1-85983-409-4 
* Rollin, Jack (1998): *ROTHMANS BOOK OF FOOTBALL RECORDS*. Headline Book Publishing, London. ISBN 0-7472-1954-0

## Eksterne lenker
*
Havbrasmer

* *[[Brama]]*
* *[[Eumegistus]]*
* *[[Pteraclis]]*
* *[[Pterycombus]]*
* *[[Taractes]]*
* *[[Taractichthys]]*
* *[[Xenobrama]]*

**Havbrasmer** er en familie av fisker som lever i de frie vannmasser ute på det åpne hav.

Kroppsformen er langstrakt og oval, og de er sterkt sammentrykt fra sidene. De er mellomstore til store og kan bli nesten én meter lange. Øynene og munnen er store. De har én ryggfinne, som har samme størrelse og utseende som gattfinnen. Både rygg- og gattfinnen har piggstråler lengst fremme, men de er vanskelig å skille fra bløtstråler. Brystfinnene er lange og minner om vinger. Halefinnen er dypt kløftet. Skjellene er store og har ofte kjøler eller piggete utvekster. 

De lever epi- eller mesopelagisk i tempererte eller varme hav. Slekten *[[Eumegistus]]* er som et unntak mer knyttet til bunnen. Føden består av mindre fisker og blekkspruter. Hos de fleste artene omdannes finner og kroppsform sterkt under veksten til voksen fisk.

Det er bare noen få av artene som det drives fiske etter, selv om de er utmerkede matfisker. De fiskes med line.

## Arter i norske farvann
* Havbrasme (*Brama brama*) lever i alle hav unntatt det nordlige Stillehavet. Det fiskes etter den utenfor Portugal og Spania. Havbrasmer vandrer om sommeren fra havet utenfor Den iberiske halvøy og nordover. Disse fiskene kan dukke opp om høsten i Norge, mest regelmessig utenfor Vestlandet og Trøndelag.

* Høyfinnet havbrasme (*Taractes asper*) lever også i alle verdenshav. Den er tatt helt nord til Finnmark.

* Sølvbrasme (*Pterycombus brama*) skiller seg fra de andre havbrasmene i norske farvann ved de lange rygg- og gattfinnene. Den lever i hele Nord-Atlanteren og forekommer antagelig regelmessig utenfor norskekysten.

## Litteratur
* 
*  

## Eksterne lenker
* 
*
Havbrasme

**Havbrasme** (*Brama brama*) er en fiskeart.

Den er sølvfarget med store skjell. Ryggen er høy, og kroppen er sterkt sammentrykt fra sidene. Panna er konveks og munnen danner nesten rett vinkel med snuten. Brystfinnene er lange og bukfinnene korte. De lange rygg- og gattfinnene er konkave og nesten helt dekket av skjell. Halefinnen er sterkt kløftet. Arten kan bli 100&nbsp;cm lang og 6&nbsp;kg, men den er vanligvis 40–55&nbsp;cm lang.

Havbrasme lever i de frie vannmassene ute på åpent hav ned til 400&nbsp;m dyp. Den er en opportunist som eter blant annet pelagiske amfipoder, krill, blekkspruter og mange ulike fiskearter. 

Den er en kosmopolitisk art som finnes i alle hav unntatt det nordlige Stillehavet. Havbrasmer på vandring sørfra dukker opp i norske farvann om høsten. Den er mest vanlig utenfor kysten av Vestlandet og Trøndelag og mer sjelden i Nordsjøen og Skagerrak.

Havbrasme tåler ikke vanntemperatur lavere enn 10&nbsp;°C, og fiskene som har vandret nordover dør når vinteren kommer. Enkelte vintre driver mange døde havbrasmer i land langs den britiske nordsjøkysten og i Nederland.

Utenfor Nordvest-Spania og Portugal blir det fisket etter havbrasme. Fisken omsettes fersk og frossen.

## Kilder
* 
* 

## Eksterne lenker
* 

*
Sølvbrasme

**Sølvbrasme** (*Pterycombus brama*) er en fiskeart.

Den er sølvfarget med store skjell. Ryggen er høy, og kroppen er sterkt sammentrykt fra sidene. Rygg- og gattfinnene er svært lange og kan legges ned i en renne. Disse finnene er ikke dekket av skjell. Arten kan bli 46&nbsp;cm lang. Den lever i de frie vannmassene ute på åpent hav på 25–400&nbsp;m dyp.

Den er utbredt i hele Atlanterhavet nord for ekvator og finnes utenfor norskekysten nordover til Nordkapp.

## Kilder
* 

## Eksterne lenker
* 
* 
* Marine Species Identification Portal – ''Pterycombus brama''
Intersubjektivitet

**Intersubjektivitet** (Fra latin: *Inter*, som betyr *mellom*, og *subjekt* som rent bokstavelig betyr *underkastelse*) betegner det forhold at noe er tilgjengelig for flere enn ett subjekt. I mange sammenhenger har ordet en betydning som er spesifikk for faget det brukes i.

## Fenomenologi
I fenomenologi brukes begrepet for å beskrive den erfaring av verden hvor den fremtrer som tilgjengelig for andre subjekter enn en selv. Dette innebærer både mening og den fysiske omverdenen vi befinner oss i.

Grunnlaget for intersubjektiviteten kommer fra empati, et begrep som brukes for å betegne det at man, når man erfarer andre mennesker, ikke erfarer objekter, men subjekter; når man ser en annen menneskekropp, erfarer man den umiddelbart som et annet subjekt, og ikke som den rent fysiske kroppen. Dette har sitt grunnlag i konstitusjonen av ens egen kropp som bærer av ens egen subjektivitet. Når man erfarer en annen «der» som, på samme måte som en selv, erfarer verden, åpnes det for en hel rekke andre erfaringer.

En av erfaringene som gjøres er at objektet, en kopp for eksempel, som erfares som intersubjektivt også konstitueres som objektivt; det erfares som tilgjengelig for alle Andre i tillegg til en selv. På samme måte, erfarer man også seg selv fra den Andres posisjon. Denne erfaringen konstituerer dog ikke en selv som objekt: På samme måte som en selv, gjennom empati, umiddelbart erfarer den andre som subjekt, erfarer man også seg selv sett fra den Andre som subjekt gjennom empati. Dette konstituerer en selv som objektivt eksisterende subjekt.

## Se også
* Konstruktivisme

## Kilder
* Edmund Husserl: *Cartesian Meditations* edited by S. Strasser. (1950)
* Artikkel «Edmund Husserl» hos *Stanford Encyclopedia of Philosophy*, 28. februar 2003
Hanne Skram

**Hanne Marie Skram**, f. Thorstensen (født 14. november 1937, død 11. januar 2017) var en norsk danserinne. 

Skram ble utdannet ved Nissens Pikeskole, Alfhild Grimsgaards ballettskole og i Paris, London, New York, m.m. Hun ble solist ved Den Norske Operas Ballett fra åpningen i 1959, premieredanserinne 1968 og hadde en rekke solistoppgaver. Hun ledet i 18 år Hanne Skrams Ballettskole.

Hun var gift med Knut Skram. De fikk to barn. 

## Solistoppgaver blant annet i ballettene
* «Kontrapunkt» 
* «Frøken Julie» (Julie)
* «Sylfidene»
* «Svanesjøen» (Odette)
* «Nøtteknekkeren»
* «La Sylphide» (Sylfiden)
* «Romeo og Julie» (Julie)
* «Askepott» (Askepott)

## Referanser
Krupp

**Krupp** kan på norsk henvise til flere betydninger:

* Krupp er et tysk stålkonsern grunnlagt av Friedrich Krupp i 1811 og nå er fusjonert inn i ThyssenKrupp
**Friedrich Krupp (1787&ndash;1826)
**Alfred Krupp (1812&ndash;1887)
**Friedrich Alfred Krupp (1854&ndash;1902)
**Bertha Krupp von Bohlen und Halbach (1886&ndash;1957)
**Gustav Krupp von Bohlen und Halbach (1870&ndash;1950)
**Alfried Krupp von Bohlen und Halbach (1907&ndash;1967)
**Krupp-prosessen som var en krigsforbrytersak som en del av Nürnbergprosessene
* Uwe Krupp, tysk ishockeyspiller og vinner av Stanley Cup, nå landslagstrener
* Falsk krupp, også kalt *strupekatarr* og *akutt subglottisk laryngitt*, er en betennelse i strupehodet hos barn
* Ekte krupp, også kalt *strupedifteri* eller *strupehoste*, er en alvorlig, tidligere utbredt sykdom
* Krupp er også en samlebetegnelse for ulike betennelsestilstander i slimhinnene hos kyr og andre husdyr
Bernardo Strozzi

**Bernardo Strozzi** (født ca. 1581 i Genova, død 2. august 1644 i Venezia) var en italiensk barokkmaler.

## Liv
Strozzi gikk i lære hos den innflytelsesrike sienesiske maleren Pietro Sorri som oppholdt seg i Genova fra 1595 til 1597. I 1598 gikk Strozzi inn i kapusinerordenen og fikk tilnavnet *il Cappuccino*. I klosteret malte han flere bilder av Frans av Assisi.

Etter at faren døde i 1610 ba han om å bli midlertidig løst fra ordensløftet for å kunne forsørge moren og en ugift søster. Han fikk oppdrag av Genovas mest innflytelsesrike familier, produserte flere oljemalerier og fikk store veggdekorasjonsoppdrag som kulminerte med freskene i *San Domenico*. Lite av hans produksjon fra denne tida er bevart.

Fra april til juli 1625 skal Strozzi ha oppholdt seg i Roma, innkalt av ordenen for å styrke byens tilstedeværelse av kapusinere i byen. Kapusinerledelsen fordømte de verdslige arbeidene hans, dvs. portretter og sjangermalerier, og forholdet ble stadig mer anstrengt. Rundt 1630, etter at moren var død og søsteren gift, nektet Strozzi å gå i kloster igjen. Hans overordnede fikk ham arrestert og han satt inne i 17 - 18 måneder.

Rundt 1632-1633 dukket Strozzi opp i Venezia der han hadde fått oppholds- og arbeidstillatelse. *Il prete Genovese*, som han gjerne ble kalt i Venezia, gjorde hurtig karriere i byen. Han malte portretter av representanter fra byens overklasse og av kjente kunstnere som Claudio Monteverdi, Barbara Strozzi og hennes far Giulio Strozzi. Han fikk også betydelige offentlige oppdrag, eksempelvis altertavlene i *Chiesa degli Incurabili* og *Chiesa di San Nicolò da Tolentino*. 

## Verk og stil

Bernardo Strozzi var en allsidig kunstner som arbeidet med mange ulike temaer, som historiemaleri, allegoriske framstillinger, sjangerscener, portretter og stilleben. Religiøse motiver utgjør hovedandelen av produksjonen hans. Strozzi arbeidet som freskomaler, men fikk større suksess med sine arbeider på kanvas.

Strozzi regnes som en av de mest betydelige representantene for kolorismen på 1600-tallet. Verkene hans viser innflytelse fra ulike stilarter: Caravaggios kan stil spores i Strozzis alterbilder, mens sjangermaleriene hans er påvirket av flamlenderne Aertsen, Rubens og van Dyck. 

Den lyse paletten i Strozzis kolorisme peker framover mot Tiepolo.

## Påvirkning og ettermæle
Strozzis verk utøvet en betydelig påvirkning på utviklingen av billedkunsten både i Genova og Venezia, og han regnes som den viktigste grunnleggeren av den venetianske barokkstilen.

Strozzis mange elever og den store mengden produserte malerier, som gjerne ble laget i ulike versjoner, tyder på at han hadde flere assistenter og drev et større verksted. Dokumenterte elever er Francesco Durello, Antonio Travi, Ermanno Stroiffi, Clemente Bocciardo, Giovanni Eismann, Giuseppe Catto og Giovanni Andrea de Ferrari.

Verk av Strozzi vises i mange ledende museer og kunstgallerier. 

## Referanser og noter


## Eksterne lenker
* Bernardo Strozzi i Artcyclopedia
* «Bernardo Strozzi», J. Paul Getty Museum
Abbedikollen (Oslo)

**Abbedikollen** er en grunnkrets og en vei (1-37, 2A-32E) i bydel Ullern i Oslo. 

Abbedikollen grunnkrets omfatter selve kollen og tilstøtende veier, bl.a. St. Edmunds vei, Gråbrødreveien, Harbitzalleen, Veslekroken, Th. Kittelsens vei og St. Georgs vei.

Veien Abbedikollen går fra krysset Abbediengen terrasse/Harbitzalleen til den sirkler rundt og treffer seg selv igjen mellom nr. 6 og 8. Veien fikk sitt navn i 1935. Veien har mange villaer oppført på 1930-tallet, tegnet av bl.a. Arnstein Arneberg Veien er oppkalt etter gården Abbediengen.

## Referanser


## Eksterne lenker
* Oslo kommunes bydelsoversikt
Abbedisvingen (Oslo)

**Abbedisvingen** (1-17, 2-10) er en vei og gangvei i bydel Ullern i Oslo. Veien går fra St. Edmunds vei mot Abbedikollen. Veien fikk sitt navn i 1934. Veien er oppkalt etter gården Abbediengen.

## Bygninger (utvalg)
Villaen med adresse Abbedisvingen 15 ble tegnet av arkitekt Arnstein Arneberg, og stod ferdig i 1918.

## Referanser


## Eksterne lenker
* Oslo kommunes bydelsoversikt
Táchira

**Táchira** er en av de 23 delstatene (''estados'') som Venezuela er inndelt i. Delstatens hovedstad er San Cristóbal. Táchira dekker et område på 11&nbsp;100&nbsp;km². Ved folketellingen i 2011 hadde delstaten  innbyggere.

## Referanser
De kongelige saltverkene i Arc-et-Senans

**De kongelige saltverkene i Arc-et-Senans**, i skogen Chaux nær Besançon, Frankrike er et arkitektonisk prosjekt fra opplysningstiden.

Saltverkets anlegg og bygninger er designet av arkitekten Claude-Nicolas Ledoux på hans eget initiativ, og var tegnet for å rasjonalisere industrien. Komplekset ble konstruert slik at det skulle reflektere en hierarkisk organisasjon. 

Konstruksjonen startet i 1775 under Ludvig XVI kongedømme. Anlegget var i drift fram til 1795. 

Det er verdt å merke seg at den såkalte gabelle, som var en obligatorisk skatt på salt der alle personer over åtte år var pålagt å kjøpe en viss mengde salt til en pris satt av staten. Dette var svært upopulært, og er ofte vist til som en av grunnene bak den franske revolusjon. Idealbyen som var planlagt bygd i tilknytning til saltverket ble aldri bygget, mest sannsynlig på grunn av utbruddet av revolusjonen, men muligens også fordi produksjonen tapte i konkurranse med havsalt.

Stedet ble vernet i 1926, og forvaltes i dag av Institut Claude-Nicolas Ledoux. Saltverket ble oppført på UNESCOs verdensarvliste i 1982, og utvidet i 2009 ved at saltverkene i Salins-les-Bains ble regnet som en del av samme verdensarvsted.

## Saltverkene i Salins-les-Bains
Saltverkene i Salins-les-Bains hadde vært i virksomhet i mer enn 1200 år da de innstilte driften i 1962. 

## Eksterne lenker
*
Jack Russell

**Jack Russell** er navnet til flere personer:

*Jack Russell (cricket-spiller og kunstner) (født 1963)
*Jack Russell (Essex cricket-spiller ) (1887&ndash;1961)
*Jack Russell (baseball-spiller)
*Jack Russell (hundeoppdretter) (1795&ndash;1883)
*Jack Russell (musiker), vokalist i Great White

## Fiktive personer
*Jack Russell, en fiktiv tegneseriefigur "Werewolf by Night"
*Jack Russell, en hovedrolle i spillet Radiata Stories

## Oppkallinger
*Jack russell-terrier, en hunderase
Mergeleva-ryggen

**Mergeleva-ryggen** (ukrainsk Мергелева гряда), også populært kalt for «den ukrainske pyramide», er setet for et tempel og et gravkompleks fra stedets kobberalder som består av fire store steinhauger (*kurgan*). Haugene ligger i nærheten av Perevalsk, Luhansk oblast, i Ukraina, omtrent 30 km vest-sørvest for byen Luhansk. Komplekset ble bygget en gang rundt 4000 f.Kr., med tilknytning til Dnepr-Donets-kulturen eller den tidlige Jamnakulturen, og var i bruk gjennom hele bronsealderen og godt inn i jernalderen til rundt det 5. århundre f.Kr. Gravkomplekset ble oppdaget i 2004 og oppdagelsen ble offisielt annonsert 7. september 2006.

## Oppdagelse og utgraving
Stedet ble oppdaget i 2004 av skolebarn som deltok i en arkeologisk leir organisert av historielæreren Vladimir Paramonov fra Altsjevsk som hadde organisert ekspedisjoner for skolebarn til bakkekammen siden 1995.

Det er antatt at det meste av stedet ble konstruert for rundt fem tusen år siden, i områdets tidlige bronsealder. Stedet er antatt å være et kompleks av templer og offringsaltere på toppen av en åskam. I åssiden er det hogd inn trappetrinn, derav den ytre likheten av en pyramide. Det er bygget av en tidligere kultur enn indoeuropeerne som muligens var animister (åndedyrkere) og som kanskje dyrket en solgud.

Arkeologer har bekreftet at funnet består av graver. Det er funnet levninger av mennesker, aske og keramikk, men ikke smykker eller andre kostbarheter. Dette har fått dem til å anta at det er et sted for ofringer av mennesker heller enn å være en gravlund. Komplekset er beregnet til å være rundt 60 meter høyt og kan ha vært i bruk i rundt 2000 år.

På den fjerde av de fire steinhaugene er det avdekket tre graver fra tømmergravkulturen (eller Srubnakulturen) fra den sene bronsealder over ytterligere tre graver fra katakombekulturen fra tidlig bronsealder, med totalt 13 graver og offergroper. En av hodeskallen som ble funnet er blitt datert til rundt 3000 f.Kr. Det er funnet fire steinstatuer nær gravene.

## Feilaktig identifisert som pyramider
Innledende rapporter har indikert at arkeologene hevdet å ha oppdaget en pyramidestruktur heller enn et steinkompleks som ganske enkelt er bygget på en åskam. Oppdagelsen fikk blandet reaksjoner fra akademikere, og påstanden om en autentisk pyramide ble raskt tilbakevist.

Arkeologen Viktor Klotsjko har kommentert hvordan pressens misforståelse av at det var en pyramide hadde oppstått: «Jeg er ikke sikker på hvor ideen om en pyramide har blitt oppdaget – media har misforstått. Vi har ikke funnet noe lik en egyptisk pyramide. Stedet er på en åskam. Men det er interessant nok i seg selv».

## Referanser


## Eksterne lenker
* Archaeology Magazine: Fact Check: Ukrainian "Pyramid" – amerikanske arkeologisk tidsskrift som avkreftet feiloppfatningen om en «pyramide».
* Guardian Unlimited: Bronze Age pyramid found in Ukraine – engelsk avis som fremmet feiloppfatningen om en «pyramide»
*  Мергелева гряда (V. I. Klochko)
* Мергелева гряда (V. I. Klochko, V. A. Paramonov)
Halldor Ukristne

**Halldor Ukristne** (norrønt *Halldórr ókristni*) var en norsk skald som var aktiv rundt år 1000. Det eneste som vi vet om han er at han var en av hirdskaldene til ladejarlen Eirik Håkonsson. Åtte drottekvad (*dróttkvætt* = hyldningskvad til herskeren) er bevart i kongesagaene. Disse inneholder en livaktig beskrivelse av slaget ved Svolder. *[[Heimskringla]]* tilegner minst noen av disse til en *flokkr* (en lettere form for kvad) om Eirik jarl. Forskerne refererer stundom til disse som *Eiríksflokkr*.

Nedenfor er to av de åtte versene som er gjengitt av Snorre Sturlason i *Heimskringla* hvor Halldor Ukristne kveder om da Eirik jarl og Olof Skötkonung reiste med flåten til Danmark for å møte Olav Tryggvason:

Kildene har ikke utdypet tilnavnet «ókristni», det vil si «den ukristne». Det er kjent at Eirik jarl lot seg døpe, men han var samtidig tolerant og lot folk flest tro på hva de ville. Antagelig var Halldor en av de som bestemt avviste kristendommen og holdt seg til gamle seder og skikk.

## Eksterne lenker
* Halldór ókristni: Eiríksflokkr Islandsk nettsted for gamle kvad og tekster, inkludert Finnur Jónssons utgave
Russells hoggorm

* *D. russelii russelii*
* *D. russelii siamensis*

**Russells hoggorm** (vitenskapelig navn *Daboia russelii*) er en giftig slange av hoggormfamilien (*viperidae*). Den er eneste art i slekten ***Daboia***. Slangen har navn etter herpetologen Patrick Russell, som først beskrev den.

Russells hoggorm lever over store deler av Asia; på det indiske subkontinentet, i mesteparten av Sørøst-Asia, det sørlige Kina og Taiwan. Den har en sterk gift, og regnes som en av verdens farligste slanger.

## Eksterne lenker
*
Torbjørn Hornkløve

**Torbjørn Hornkløve** (norrønt *Þórbjǫrn hornklofi*) var en norsk skald som var aktiv på slutten 800-tallet. Han var en av hirdskaldene til kong Harald Hårfagre.

## skaldekvadene
De versene av skaldekvad som er bevart fra ham er:

* *[[Glymdråpa]]* – ei *[[drápa]]* om kong Harald. Dette er det eldste *[[dróttkvætt]]* (hyldningskvad til herskeren)  som vi kjenner til, som beskriver dådene til Harald.
* *[[Haraldskvedet]]* eller *Hrafnsmál* – et annet kvad om kong Harald i 23 vers. Dette benytter verseformen *málaháttr*. Her snakkes det blant annet om å drikke jul: «Kongen vil drikke jul ute på havet, ... og ta opp Frøys lek!» En betydelig del er viet slaget i Hafrsfjord.
* Ei *lausavísa*, et enkeltstående vers som ikke kan knyttes til noe større kvad. Verset lyder: Kampen bestemte dette - den holdt gullet tilbake fra meg (derfor vil jeg klage på denne ferden). Kampen lot meg aldri få del i skipet; ingen enke skal reise til Norge. 

## Referanser


## Eksterne lenker
* Þórbjǫrn hornklofi: [Glymdrápa](http://www.heimskringla.no/wiki/Glymdrápa_(B1))
* Þórbjǫrn hornklofi: [Haraldskvæði](http://www.heimskringla.no/wiki/Haraldskvæði_(Hrafnsmál)_(B1))
* Þórbjǫrn hornklofi: [Lausavísa](http://www.heimskringla.no/wiki/Lausavísa:_Þórbjǫrn_hornklofi_(B1))
* En innholdsfortegnelse av Torbjørns kvad – islandsk/norrønt
* The Lay of Harold Oversettelse og kommentarer av Lee M. Hollander, engelsk
*
Kraiter

* *[[Bungarus andamanensis|B. andamanensis]]*
* *[[Bungarus bungaroides|B. bungaroides]]*
* *[[Bungarus candidus|B. candidus]]*
* *[[Bungarus ceylonicus|B. ceylonicus]]*
* *[[Bungarus flaviceps|B. flaviceps]]*
* *[[Bungarus lividus|B. lividus]]*
* *[[Bungarus magnimaculatus|B. magnimaculatus]]*
* *[[Bungarus multicinctus|B. multicinctus]]*
* *[[Bungarus niger|B. niger]]*
* *[[Bungarus sindanus|B. sindanus]]*
* båndkrait
* vanlig krait

**Kraiter** (*Bungarus*) hører til familien giftsnoker (*Elapidae*) og lever i India (med Sri Lanka og deler av Pakistan) og Sørøst-Asia (med Indonesia og Borneo). De har en gift som er mange ganger sterkere enn giften fra en kobraslange, og regnes som svært farlige for mennesker, da de lever i tett befolkede områder.

Kraiter blir som regel mellom én og halvannen meter lange, men det er funnet individer opp mot to meter. Båndkraiten (*B. fasciatus*) kan trolig bli 2,5 meter lang. De fleste varianter av arten har et skinn dekket av bredstripete mønster, i ulike varianter av svart mot lyse farger, noe som gir god kamuflasje i gressletter og åpen jungel. I likhet med andre giftsnoker har kraitene et smalt hode og runde pupiller. Kroppen ellers er svakt triangelformet, med bred buk som smalner mot ryggen. 

Kraiter er aktive om natten, og vil som regel være mindre aggressive om dagen. De er slangeetere, og dietten består i hovedsak av andre slanger. De kan også være kannibalistiske og spise andre kraiter, foruten små pattedyr, frosker og firfisler.

## Gift
Kraiter produserer en svært sterk nervegift, som forårsaker rask lammelse av musklene etter et bitt. Offeret vil merke liten eller ingen smerte rundt selve bittstedet. Symptomene merkes først minutter senere, først i form av kraftige magekramper, med påfølgende progressiv lammelse av muskulaturen. Før motgift ble utviklet, hadde kraitbitt en dødsrate på 85&nbsp;prosent. Dessverre viser motgiften seg ofte å være ineffektiv, så man regner fremdeles en dødsrate på rundt 50&nbsp;prosent ved kraitbitt, selv etter behandling. Døden inntreffer som regel mellom seks og tolv timer etter bittet, forårsaket av lammelse av åndedrettssystemet.

## Referanser


## Eksterne lenker
* 
* Animal Planet
Cantley (Norfolk)

**Cantley** er en landsby og et verdslig sogn i distriktet Broadland i grevskapet Norfolk i England. Den ligger i nasjonalparken The Broads, ved nordbredden av elven Yare omkring 17 km øst for byen Norwich og 15 km sørvest for Great Yarmouth. I henhold til folketellingen i 2011 har den en befolkning på 733 innbyggere.

Cantley stasjon ligger ved jernbanelinjen mellom Norwich og Lowestoft. Stedet er kjent for produksjon av sukkerroer.

## Referanser


## Eksterne lenker

*landsbyens eget nettsted
Wroxham

**Wroxham** er en liten by og et verdslig sogn i Norfolk i England. Den ligger på sørsiden av elven Bure, omkring 14 kilometer nordøst for Norwich. Omkring halvannen kilometer nedover elven, mot sørøst, ligger Wroxham Broad, og på nordsiden av elven ligger landsbyen Hoveton. Sognet har et areal på 6,21 km², og en befolkning i henhold til folketellingen i 2001 (nyere tall ikke tilgjengelig) på 1532 innbyggere i 666 husholdninger.

## Beskrivelse
Byen regner seg som «hovedstaden» i nasjonalparken The Broads. Broen der er regnet som den nest vanskeligste i området å navigere forbi på elven, etter den i Potter Heigham. Det er derfor en losstasjon på Hovetonsiden, slik at elvefarende kan få assistanse mot en avgift. 

Wroxham og Hoveton har i praksis nesten smeltet sammen, selv om de ligger på hver sin side av elven. Det lokale kjøpesenteret er kjent for butikken Roys of Wroxham &ndash; som kaller seg «verdens største landsbybutikk» &ndash; og til tross for dette navnet ligger den på Hoveton-siden av elven. Byen har flere båtbyggerier og marinaer som leier ut fritidsbåter. Det er også en fabrikk som hermetiserer frukt der. 

Hoveton and Wroxham stasjon ligger i Hoveton, og betjener Bittern Line fra Norwich til Cromer og Sheringham. Den er også endestasjon for smalsporbanen Bure Valley Railway til Aylsham. 

Sognekirken, viet til jomfru Maria, har en berømt rikt dekorert dør på nordsiden. På kirkegården finner man Trafford Mausoleum, som ble reist i middelalderstil i 1831. Sørøst for kirken ligger en herregård fra 1623, med tydelig nederlandsk innflytelse i byggestilen.

## Eksterne lenker
* 
* Informasjon fra Genuki Norfolk om Wroxham.
Dag Kolstad

**Dag E. Kolstad** (født 5. mai 1955 i Ski) er en norsk tegneserie-redaktør. Han er en av de mest sentrale personene i norsk tegneserie-historie. I 1981 startet han Norsk MAD, som tok over rollen som Serie-Fokus hadde hatt som fristed for norske serier. Dette ble senere videreført i Pyton. Kolstad var også manusforfatter i både MAD og Pyton, under aliaset **Dick Kolby**.

## År for år
* 1955 Dag Kolstad blir født 5. mai i Ski.
* 1978 Kolstad begynner som redaktør i Semic Nordisk Forlag.
* 1981 Norsk MAD (Semic) utgis, med Kolstad som redaktør.
* 1984 Truls og Trine redder julen, skrevet av Kolstad og Terje Nordberg og tegnet av Arild Midthun, får Kulturdepartementets tegneseriepris. Det første albumet med Vazelina Bilopphøggers, skrevet av Kolstad og tegnet av Tommy Sydsæter, utgis. Året etter får også dette albumet Kulturdepartementets pris.
* 1985 Sammen med Petter Engbo og Terje Nordberg, slutter Kolstad i Semic, og starter Gevion Norsk Forlag.
* 1986 Humorbladet Pyton starter, med Kolstad som redaktør. En rekke norske serieskapere knyttes til bladet.
* 1990 Kolstad etablerer firmaet Norsk Strek AS.
* 1995 Etter ti år slutter Kolstad som Pyton-redaktør. Norsk Strek dreier fokus mot multimedia, blant annet CD-ROM med Mummitrollet (Norsk Strek). Får i 1998 multimediaprisen MINT 98 for Mummitrollet og jakten på trollmannens rubin.
* 1997 Humorbladet Geek (Semic) lanseres.
* 1998 Kolstad får Raptus-prisen for sin innsats for norske tegneserier.

## Eksterne lenker
* Seriefokus.no
* 1980: Humor er Pyton
* Serienett.no
* Fantomet som lydbok
Truls og Trine

**Truls & Trine** er en norsk tegneserie for barn om en gutt og en jente som treffer nisser og troll. Tegneserien ble tegnet av Arild Midthun og manuset ble skrevet av Terje Nordberg og Dag Kolstad. Den kom ut som julehefte årene 1983-1985, og ble gjenopplivet i et nytt hefte 2015.

## Utgivelser (album)
* 1983: *Truls og Trine redder julen* –  tekst av Terje Nordberg og Dag E. Kolstad, tegninger av Arild Midthun, utgitt av Semic, gjenutgitt 1998
* 1984: *Truls og Trine : Julemysteriet* –  tekst av Terje Nordberg og Dag E. Kolstad, tegninger av Arild Midthun, utgitt av Semic
* 1985: *Truls og Trine : Trolljul* – tekst av Terje Nordberg og Dag E. Kolstad, tegninger av Arild Midthun, Bladkompaniet
* 2015: *Truls og Trine : Dragehornet* – tekst av Terje Nordberg og Dag E. Kolstad, tegninger av Arild Midthun, Egmont Kids Media

## Annet
* Truls og Trine er også hovedpersoner i flere bøker om barnehagepedagogikk skrevet av Kari Lamer. 
* *Truls og Trine trener tall* er dessuten en skolebok i matematikk utgitt i 1995.
* *Truls og Trine i trafikken* er en publikasjon om trafikksikkerhet utgitt av Storebrand
* Truls Og Trine Hårsenter er en frisørsalong i Skien i Telemark.

## Referanser